Diari Oficial de la Generalitat Valenciana


Sumari del DOGV 4700, del 26-02-2004 (2004/1984)

RESOLUCIÓ de 17 de febrer de 2004, de la Direcció General d'Ensenyament, per la qual s'autoritza excepcionalment la Federació de Futbol de la Comunitat Valenciana a impartir amb caràcter experimental les ensenyances esportives de nivell 1 del grau mitjà de les especialitats de Futbol i de Futbol Sala.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4700

Data del DOGV
:   26-02-2004

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2004/1984


Data del document
:   17-02-2004

Organisme emissor
:   Conselleria de Cultura, Educació i Ciència

Tipus de document
:   Resolució

Descriptors 

:   * esport
    * organització esportiva
    * centre d'ensenyament
    * ensenyament privat
    * educació física

RESOLUCIÓ de 17 de febrer de 2004, de la Direcció General d'Ensenyament, per la qual s'autoritza excepcionalment la Federació de Futbol de la Comunitat Valenciana a impartir amb caràcter experimental les ensenyances esportives de nivell 1 del grau mitjà de les especialitats de Futbol i de Futbol Sala. [2004/1984]
  
El dia 29 de gener de 2004, Vicente Muñoz Castelló, en nom i representació de la Federació de Futbol de la Comunitat Valenciana, amb CIF Q 49574711 i domiciliada a la ciutat de València, avinguda del Baró de Càrcer, 40, sol·licita a la Direcció General d'Ensenyament, l'autorització com a centre docent privat per a impartir ensenyances esportives de nivell 1 del grau mitjà de les especialitats de Futbol i Futbol Sala.
  
El dia 17 de febrer de 2004, Vicente Muñoz Castelló, en nom i representació de la Federació de Futbol de la Comunitat Valenciana, amb CIF U 85603638 i domiciliada en la ciutat de València, avinguda Baró de Càrcer 40, sol·licita a la Direcció General d'Ensenyament, que siga admesa la documentació que presenta eixe dia a fi de poder acreditar que complix els requisits mínims de centre de formació de Tècnics Esportius de nivell 1 del grau mitjà corresponents a les especialitats de Futbol i Futbol Sala.
  
Vist que per Reial Decret 1913/1997, de 19 de desembre, es configuren com a ensenyances de règim especial les conduents a l'obtenció de titulacions de tècnics esportius i s'aproven les directrius generals dels títols i de les corresponents ensenyances comunes.
  
Vist que pel Reial Decret 320/2000, de 3 de març, s'establixen els títols de Tècnic Esportiu i Tècnic Esportiu Superior en les especialitats de Futbol i Futbol Sala, s'aproven les corresponents ensenyances comunes i es regulen les proves i els requisits d'accés a estes ensenyances.
  
Vistes la Llei Orgànica 1/1990, de 3 d'octubre, d'Ordenació General del Sistema Educatiu, el Reial Decret 1913/1997, de 19 de desembre, el Reial Decret 320/2000, de 3 de març, la Llei Orgànica 10/2002, de 23 de desembre, de Qualitat de l'Educació, el Decret 115/2003 d'11 de juliol del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la resta de normes de pertinent aplicació.
  
Tenint en compte que fins ara la Conselleria de Cultura, Educació i Esport no ha establit en l'àmbit de les seues competències el currículum de les especialitats de Futbol i Futbol Sala.
  
Considerant que la Federació de Futbol de la Comunitat Valenciana ve impartint amb assiduïtat les ensenyances esportives en les especialitats de Futbol i Futbol Sala, tant en l'anterior marc normatiu del Reial Decret 594/1994, de 8 d'abril, sobre ensenyances i títols dels tècnics esportius, com en el període transitori establit en la disposició transitòria primera del Reial Decret 1913/1997, de 19 de desembre.
  
Considerant, a la vista de la documentació presentada, que si bé els requisits materials no s'atenen estrictament a l'annex VI del Reial Decret 320/2000, de 3 de març, es comprometen a presentar un projecte futur que sí poguera respondre plenament a estos.
  
Tenint en compte que presenten projectes de currículums experimentals d'estes ensenyances i projecte curricular del centre que no es corresponen estrictament al que indica el Capítol II del Reial Decret 320/2000, de 3 de març, però es comprometen a presentar-los en la forma adequada.
  
Tenint en compte que tant els requisits de titulació del professorat, com la relació alumnes-aula i la distribució horària de les ensenyances, es corresponen amb els exigits en el citat Reial Decret 320/2000, de 3 de març.
  
Considerant que la carència de normativa en el moment actual per part d'esta Comunitat Autònoma no ha d'impedir la implantació d'unes ensenyances, que amb l'extinció del període transitori previst en la disposició addicional tercera del mencionat Reial Decret 320/2000, no poden implantar-se davall cap altre marc normatiu, resolc:
  
Autoritzar, excepcionalment, per al curs 2003/2004 la Federació de Futbol de la Comunitat Valenciana, a impartir amb caràcter experimental, les ensenyances esportives de nivell 1 del grau mitjà de les especialitats de Futbol i Futbol Sala, en el centre de la ciutat de València, situat a l'avinguda del Baró de Càrcer 40 i en les següents instal·lacions associades a este de les quals acrediten tindre accés, camp de futbol ?LŽAlter?, ubicat a la localitat de Picassent (València), camp de futbol ?Mundial 82?, ubicat a la localitat de Catarroja (València), i aules de l'Edifici Principal de l'Àrea d'Esports, camp de futbol d'herba natural i camp de futbol d'herba artificial, ubicats en la Universitat Politècnica de València, domiciliada en la ciutat de València, Camí de Vera s/n, que haurà d'observar les indicacions següents:
  
1. La Federació de Futbol de la Comunitat Valenciana, abans del començament de les activitats docents haurà de presentar, en esta Direcció General, dos projectes de currículums experimentals, un que complete la regulació de les ensenyances comunes de l'annex III apartat 3 i un altre que complete la regulació de les ensenyances comunes de l'annex IV apartat 3, del Reial Decret 320/2000, així com el projecte curricular de centre que complisca el que exigix el capítol II del mencionat Reial Decret.
  
2. La Federació de Futbol de la Comunitat Valenciana, estarà obligada a presentar en esta Direcció General, quan finalitze el curs, una memòria en què es reflectisca el resultat de l'experiència formativa així com els resultats acadèmics obtinguts.
  
3. Independentment de les normes que respecte d'això dicte la Direcció General d'Ensenyament, l'avaluació serà contínua i per mòduls, tal com establix el Reial Decret 1913/1997 i el Reial Decret 320/2000.
  
4. La Federació de Futbol de la Comunitat Valenciana, haurà de proposar amb antelació suficient, a esta Direcció General les dates de celebració de les corresponents proves de caràcter específic a fi de dictar les instruccions necessàries.
  
5. Les ensenyances seran objecte de supervisió per part de la Inspecció Educativa, per tant els responsables de la Federació de Futbol de la Comunitat Valenciana, disposaran de tot allò necessari perquè, si és procedent, la Inspecció Educativa puga exercir, en les instal·lacions autoritzades, les tasques que li corresponguen.
  
Contra esta resolució, que no esgota la via administrativa, les persones interessades podran interposar recurs d'alçada davant de l'òrgan que ha dictat l'acte o el superior jeràrquic en el termini d'un mes a comptar des de l'endemà de la seua notificació a estes. Tot això de conformitat amb el que disposen els articles 107, 114 i 115 de la Llei de Règim Jurídic de les Administracions Públiques i del Procediment Administratiu Comú.